**LÄÄNE-HARJU VALLA KOGUKONNAKOMISJONI KOOSOLEKU PROTOKOLL**

Aeg: 27.03.2025 kell 18:00-19:45

Koht: Paldiski, LHV volikogu saal

Koosoleku juhataja: Heiki Hõimoja

Protokollis: Ülle Teigar

**Osavõtjad**:

Osales 14 komisjoni liiget: Urve Truubon, Marju Algvere, Ando Eelmaa, Krista Maaro, Ago Kokser, Kaidi Torjus, Vaike Ilves, Juhan-Lauri Parmas (veebis), Peeter Schneider, Siiri Kaldma, Tiina Mets, Heiki Hõimoja, Eero Salumäe, Ülle Teigar

Külalisena: Eve Pärna, LHV arendusnõunik Käti Teär-Riisaar, keskkonna- ja ehitusosakonna juhataja Kerli Lambing ning nõunik Marika Ilves

**Koosoleku päevakord**:

1. Keskkonnaga seonduvad teemad - kohale tuleb keskkonna- ja ehitusosakonna juhataja Kerli Lambing

2. Koha peal algatatud teemad

**Päevakorra punkt 1.** **Keskkonnaga seonduvad teemad**

**Valla esindaja ülevaade**

Kerli Lambing tegi lühikese sissejuhatuse ja vastas ettesaadetud küsimustele. Protokolli lisana on kaasas Kerli Lambingu ettekanne *Kogukonnakomisjon 27.03.2025*.

Keskkonna ja ehitusosakonna põhiülesanded on keskkonnakaitse, jäätmemajanduse, valla ruumilise planeerimise, ehituse, ehitiste ja maakorralduse ning heakorra tegevusvaldkonda kuuluvate küsimuste lahendamine.

Lääne-Harju valla keskkonna- ja ehitusosakonna kontaktid on leitavad veebiaadressilt: <https://laaneharju.ee/et/ametnikud3>

Korraldatud jäätmeveo teenust osutab Lääne-Harju vallas Eesti Keskkonnateenused AS kuni 31.03.2026. Alates 1. aprillist 2025 tõuseb segaolmejäätmete veo teenustasu 13%.

Jäätmeveoturul on Eesti Keskkonnateenuste turuosa 59%, Ragn-Sellsil 25%.

Hetkel kahetasemelist jäätmeveo hanget ei tehta, hange tehakse ainult vedaja leidmisele.

Jäätmereform

Tulemas on jäätmereform. Lähemalt saab reformi kohta lugeda: <https://kliimaministeerium.ee/jaatmereform>

Suurt rõhku pannakse jäätmete liigiti kogumisele. Hanked hakkaksid olema kahetasemelised – eraldi hanked vedaja ja käitluskoha leidmiseks. 2026. aasta eesmärgiks on liigiti koguda vähemalt 66% olmejäätmeid.

Hooajaline jäätmevedu (suvilad)

Vabastuse jäätmeveost saab ainult siis, kui üldse kinnistut ei kasutata. Hooajalise kasutuse korral on kaks varianti:

1) Hooajaline vabastus + hajaasustusalal 1 kord kvartalis vedu = suveperioodil 2 tühjendust

2) Ühiskasutus lähinaabriga

Tekstiilijäätmete kogumine

Tekstiilijäätmete probleem on globaalne. Kasutatud tervetele ja puhastele tekstiilidele toimub Uuskasutuskeskuse kogumisring. Püsivat konteinerit meie vallas ei ole, lähim riidekonteiner asub Keilas. Kasutuskõlbmatud tekstiilijäätmed saab ära anda jäätmejaama (Keila, Karjaküla, Paldiski jäätmepunkt). Segaolmejäätmete konteinerisse sobivad märjad, tugeva lõhnaga ja hallitanud tekstiilid, lisaks ka aluspesu, sukad, sokid. Õlised ja värvised tekstiilid tuleb viia jäätmejaama ohtlike jäätmete konteinerisse.

Plaanis on tekstiilitoodetele laiendatud tootjavastutuse süsteem, mille eesmärk on panna tootjad vastutama tekstiilitoodete kogu olelusringi eest.

Talgud

Sarnaselt eelmistele aastatele toetatakse avalike alade koristamist. Asukohtadest anda eelnevalt teada Marika Ilvesele, kellega lepitakse kokku maht ja äraviimise korraldus.

Tuulepargid – tuuleparkide kavandamiseks on vajalik koostada kohaliku omavalitsuse eriplaneering.

Maavarade kaevandamine

Valminud on Harju maavarade teemaplaneeringu ja mõjude hindamise eelnõud. Teemaplaneeringuga määratakse riikliku huviga võimalikud alad, kus maavarasid kaevandada, see ei tähenda veel kaevandamise alustamist.

Vasalemma karjääris on probleem Vasalemma vahel sõitvate veokitega. Kiiruste ohjeldamiseks on paigaldatud kiirustabloo.

**Päevakorra punkt 2. Koha peal algatatud teemad**

1. Käti Teär-Riisaar andis teada, et valla strateegiakeskus tuleb kogukondadesse mais-juunis külla (seoses arengukavaga). Kes tahab, et neile külla tullakse, võtta Kätiga ühendust.
2. Järgmine koosolek toimub 24.04.2025 kell 18:00 Paldiskis.

/*digitaalselt allkirjastatud*/ /*digitaalselt allkirjastatud*/

Heiki Hõimoja Ülle Teigar

Koosoleku juhataja Protokollija